Ανακοίνωση για την έναρξη επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές ορισμένων εξαρτημάτων σωληνώσεων από σίδηρο ή χάλυβα, καταγωγής Λαϊκής Δημοκρατίας της Κίνας και Ταϊλάνδης και για την έναρξη ενδιάμεσης επανεξέτασης των μέτρων αντιντάμπινγκ που εφαρμόζονται στις ίδιες εισαγωγές καταγωγής Ταϊλάνδης

(2001/C 103/03)

Μετά τη δημοσίευση ανακοίνωσης για την επικείμενη λήξη(1) των μέτρων αντιντάμπινγκ που ισχύουν για τις εισαγωγές ορισμένων εξαρτημάτων σωληνώσεων από σίδηρο ή χάλυβα, καταγωγής, μεταξύ άλλων, Λαϊκής Δημοκρατίας της Κίνας και Ταϊλάνδης (εφεξής "οι ενδιαφερόμενες χώρες"), η Επιτροπή έλαβε αίτηση για την επανεξέταση των μέτρων αυτών, σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 2238/2000(3) (εφεξής "ο βασικός κανονισμός"). Η Επιτροπή διαθέτει επίσης αποδεικτικά στοιχεία που δικαιολογούν την έναρξη ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού όσον αφορά την Ταϊλάνδη.

1. Αίτηση επανεξέτασης

Η αίτηση υποβλήθηκε στις 20 Δεκεμβρίου 2000 από την Defence Committee of the EU Steel Butt-Welded Fittings Industry - "επιτροπή άμυνας του κλάδου παραγωγής συγκολλημένων κατ' άκρον εξαρτημάτων από χάλυβα της ΕΕ" - (εφεξής "ο αιτών") για λογαριασμό των παραγωγών που αντιπροσωπεύουν το μεγαλύτερο μέρος, σ' αυτήν την περίπτωση πάνω από το 70 %, της συνολικής κοινοτικής παραγωγής ορισμένων εξαρτημάτων σωληνώσεων από σίδηρο ή χάλυβα.

2. Προϊόν

Το προϊόν που αποτελεί αντικείμενο της επανεξέτασης είναι ορισμένα εξαρτήματα σωληνώσεων (εκτός από τα χυτά, τους συζευκτήρες και τους συζευκτήρες με βόλτες), από σίδηρο ή χάλυβα (μη συμπεριλαμβανομένου του ανοξείδωτου χάλυβα), με μέγιστη εξωτερική διάμετρο μη υπερβαίνουσα τα 609,6 mm, από αυτά που χρησιμοποιούνται για συγκόλληση κατ' άκρον ή για άλλους σκοπούς, καταγωγής Λαϊκής Δημοκρατίας της Κίνας και Ταϊλάνδης (εφεξής "το υπό εξέταση προϊόν"), και τα οποία υπάγονται επί του παρόντος στους κωδικούς ΣΟ ex 7307 93 11 (κωδικός Taric 7307 93 11 90), ex 7307 93 19 (κωδικός Taric 7307 93 19 90) ex 7307 99 30 (κωδικός Taric 7307 99 30 91) και ex 7307 99 90 (κωδικός Taric 7307 99 90 91). Οι εν λόγω κωδικοί ΣΟ παρατίθενται για πληροφοριακούς και μόνο λόγους.

3. Ισχύοντα μέτρα

Επί του παρόντος, το υπό εξέταση προϊόν υπόκειται σε οριστικό δασμό αντιντάμπινγκ που επιβλήθηκε με τον κανονισμό (ΕΚ) αριθ. 584/96(4) του Συμβουλίου, ο οποίος επεκτάθηκε με τον κανονισμό (ΕΚ) αριθ. 763/2000(5), όπως τροποποιήθηκε από τον κανονισμό (ΕΚ) αριθ. 2314/2000(6) για την κάλυψη ορισμένων εισαγωγών του υπό εξέταση προϊόντος που αποστέλλονται από την Ταϊβάν, και από τον κανονισμό (ΕΚ) αριθ. 1592/2000(7). Πρέπει να σημειωθεί ότι όσον αφορά δύο Ταϊλανδούς παραγωγούς-εξαγωγείς, έγιναν αποδεκτές αναλήψεις υποχρεώσεων με την απόφαση 96/252/ΕΚ(8) της Επιτροπής.

4. Αιτιολόγηση της επανεξέτασης

4.1. Αιτιολόγηση της επανεξέτασης ενόψει της λήξης ισχύος των μέτρων (Λαϊκή Δημοκρατία της Κίνας και Ταϊλάνδη)

Η αίτηση βασίζεται στο επιχείρημα ότι η λήξη της ισχύος των μέτρων είναι πιθανόν να οδηγήσει στη συνέχιση ή στην επανάληψη της πρακτικής ντάμπινγκ και της ζημίας που προκλήθηκε στον κοινοτικό κλάδο παραγωγής.

Ο αιτών ισχυρίζεται ότι οι εξαγωγές από την Ταϊλάνδη στην Κοινότητα εξακολούθησαν να πραγματοποιούνται με σημαντικό περιθώριο ντάμπινγκ.

Ο ισχυρισμός για τη συνέχιση της πρακτικής ντάμπινγκ από μέρους της Ταϊλάνδης βασίζεται σε σύγκριση μεταξύ της κανονικής αξίας, η οποία καθορίστηκε σε συνάρτηση με τις εγχώριες τιμές, και των τιμών εξαγωγής του υπό εξέταση προϊόντος στην Κοινότητα.

Όσον αφορά τη Λαϊκή Δημοκρατία της Κίνας, δεν ήταν δυνατό να καθοριστεί η συνέχιση της πρακτικής ντάμπινγκ, δεδομένου ότι οι ποσότητες που εισήχθησαν στην Κοινότητα ήταν αμελητέες.

Όσον αφορά την επανάληψη του ντάμπινγκ, υποβλήθηκαν αποδεικτικά στοιχεία σύμφωνα με τα οποία το υπό εξέταση προϊόν εξάγεται σε όλον τον κόσμο από τις δύο χώρες σε πολύ χαμηλές τιμές ντάμπινγκ. Επιπλέον, ο αιτών ισχυρίζεται ότι, εάν επιτραπεί η λήξη των μέτρων, η ροή των εισαγωγών σε τιμές ντάμπινγκ στην Κοινότητα είναι πιθανόν να αυξηθεί, λόγω της ύπαρξης αχρησιμοποίητης παραγωγικής ικανότητας στις ενδιαφερόμενες χώρες και των μέτρων αντιντάμπινγκ που εφαρμόζονται κατά των χωρών αυτών σε παραδοσιακές αγορές άλλες από της ΕΕ (δηλαδή τις ΗΠΑ). Επίσης, όσον αφορά τη Λαϊκή Δημοκρατία της Κίνας, το γεγονός ότι τα μέτρα αυτά καταστρατηγήθηκαν (βλέπε κατωτέρω) φανερώνει διαρθρωτική τάση άσκησης πρακτικής ντάμπινγκ.

Όσον αφορά τις πτυχές της ζημίας, ο αιτών ισχυρίζεται ότι η κατάσταση του κοινοτικού κλάδου παραγωγής εξακολουθεί να είναι επισφαλής και ότι η τυχόν συνέχιση ή επανάληψη σημαντικών εισαγωγών σε τιμές ντάμπινγκ από τις ενδιαφερόμενες χώρες θα ήταν πιθανόν να οδηγήσει σε συνέχιση ή επανάληψη περαιτέρω ζημίας για τον κοινοτικό κλάδο παραγωγής.

Επιπλέον, ο αιτών υποστηρίζει ότι, κατά την περίοδο επιβολής των μέτρων, οι κινέζοι παραγωγοί-εξαγωγείς του υπό εξέταση προϊόντος προσπάθησαν να καταστρατηγήσουν τα ισχύοντα μέτρα με πρακτικές που εξουδετερώθηκαν με τον κανονισμό (ΕΚ) αριθ. 763/2000 του Συμβουλίου.

4.2. Αιτιολόγηση της ενδιάμεσης επανεξέτασης (Ταϊλάνδη)

Η Επιτροπή αποφάσισε με δική της πρωτοβουλία να κινήσει ενδιάμεση επανεξέταση, σύμφωνα με το άρθρο 11 παράγραφος 3 για να εξετάσει κατά πόσον είναι κατάλληλη η μορφή των μέτρων για το υπό εξέταση προϊόν καταγωγής Ταϊλάνδης. Εν προκειμένω, πρέπει να σημειωθεί ότι διαπιστώθηκαν προβλήματα εκπλήρωσης της ανειλημμένης υποχρέωσης κατά το σχετικό έλεγχο, γεγονός που είχε επιπτώσεις στις επανορθωτικές συνέπειες των μέτρων.

5. Διαδικασία

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξης ισχύος των μέτρων καθώς και την έναρξη ενδιάμεσης επανεξέτασης, η Επιτροπή αρχίζει έρευνα σύμφωνα με το άρθρο 11 παράγραφοι 2 και 3 του βασικού κανονισμού.

5.1. Διαδικασία για τον προσδιορισμό της πιθανότητας άσκησης πρακτικής ντάμπινγκ και της ζημίας

Η έρευνα θα καθορίσει κατά πόσον η λήξη των μέτρων είναι, ή δεν είναι, πιθανόν να οδηγήσει σε συνέχιση ή επανάληψη της πρακτικής ντάμπινγκ και της ζημίας. Επίσης, θα εξεταστεί κατά πόσον είναι αναγκαία η συνέχιση, η κατάργηση ή η τροποποίηση των ισχυόντων μέτρων, καθώς και η τροποποίηση της μορφής των μέτρων όσον αφορά την Ταϊλάνδη.

α) Ερωτηματολόγια

Για να συγκεντρώσει τα στοιχεία που κρίνει απαραίτητα για την έρευνά της, η Επιτροπή πρόκειται να αποστείλει ερωτηματολόγιο στον κοινοτικό κλάδο παραγωγής και σε όλες τις ενώσεις παραγωγών της Κοινότητας, στους παραγωγούς-εξαγωγείς της Λαϊκής Δημοκρατίας της Κίνας και της Ταϊλάνδης, σε όλες τις ενώσεις παραγωγών-εξαγωγέων, στους εισαγωγείς και σε όλες τις ενώσεις εισαγωγέων που κατονομάζονται στην αίτηση ή που συνεργάστηκαν στην έρευνα η οποία οδήγησε στην επιβολή των μέτρων που αποτελούν αντικείμενο της παρούσας επανεξέτασης, καθώς και στις αρχές των ενδιαφερόμενων χωρών εξαγωγής.

Σε όλες τις περιπτώσεις, όλα τα μέρη θα πρέπει να επικοινωνήσουν πάραυτα με την Επιτροπή με φαξ, για να πληροφορηθούν εάν περιλαμβάνονται στην αίτηση, και για να ζητήσουν, ενδεχομένως, αντίγραφο του ερωτηματολογίου εντός της προθεσμίας που καθορίζεται στην παράγραφο 6 στοιχείο α) σημείο i), δεδομένου ότι η προθεσμία που καθορίζεται στην παράγραφο 6 στοιχείο α) σημείο ii) της παρούσας ανακοίνωσης ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν αποδεικτικά στοιχεία. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλλουν αίτηση στην οποία αποδεικνύουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η εν λόγω αίτηση πρέπει να υποβληθεί εντός της προθεσμίας που καθορίζεται στην παράγραφο 6 στοιχείο α) σημείο iii) της παρούσας ανακοίνωσης.

γ) Επιλογή της χώρας με οικονομία της αγοράς

Κατά την προηγούμενη έρευνα, η Ταϊλάνδη χρησιμοποιήθηκε ως κατάλληλη χώρα με οικονομία της αγοράς με σκοπό τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Η Επιτροπή εξετάζει το ενδεχόμενο να χρησιμοποιήσει εκ νέου την Ταϊλάνδη για τον ίδιο σκοπό, σύμφωνα με το άρθρο 2 παράγραφος 7 του βασικού κανονισμού. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που καθορίζεται στην παράγραφο 6 στοιχείο β) της παρούσας ανακοίνωσης.

5.2. Διαδικασία για την αξιολόγηση του συμφέροντος της Κοινότητας

Σύμφωνα με το άρθρο 21 του βασικού κανονισμού και εφόσον διαπιστωθούν η πιθανότητα συνέχισης ή επανάληψης της πρακτικής ντάμπινγκ και της ζημίας, καθώς και η ανάγκη τροποποίησης της μορφής των μέτρων για την Ταϊλάνδη, λαμβάνεται απόφαση σχετικά με το εάν η διατήρηση ή η κατάργηση ή, όσον αφορά την Ταϊλάνδη, η τροποποίηση των ισχυόντων μέτρων αντιντάμπινγκ είναι προς το συμφέρον της Κοινότητας. Για τον λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών μπορούν, εντός της γενικής προθεσμίας που ορίζεται στην παράγραφο 6 στοιχείο α) σημείο ii) της παρούσας ανακοίνωσης, να αναγγελθούν και να προσκομίσουν στοιχεία στην Επιτροπή, εφόσον αποδεικνύουν ότι υπάρχει αντικειμενική συνάφεια μεταξύ της δραστηριότητάς τους και του υπό εξέταση προϊόντος. Πρέπει να σημειωθεί ότι οι τυχόν πληροφορίες που υποβάλλονται βάσει του άρθρου 21 λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

6. Προθεσμία

α) Γενική προθεσμία

i) Για την αίτηση ερωτηματολογίου από τα μέρη

Όλα τα ενδιαφερόμενα μέρη που δεν συνεργάστηκαν στην έρευνα η οποία οδήγησε στην επιβολή των μέτρων που αποτελούν αντικείμενο της παρούσας επανεξέτασης οφείλουν να ζητήσουν ερωτηματολόγιο, το ταχύτερο δυνατόν, και το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για την αναγγελία των μερών, την αποστολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ιδίας προθεσμίας 40 ημερών.

β) Ειδική προθεσμία για την επιλογή της χώρας με οικονομία της αγοράς

Τα μέρη που συμμετέχουν στην έρευνα μπορούν να διατυπώσουν παρατηρήσεις σχετικά με την καταλληλότητα της επιλογής της Ταϊλάνδης, η οποία, όπως αναφέρεται στο σημείο 5.1 στοιχείο γ) της παρούσας ανακοίνωσης, θεωρείται ως κατάλληλη χώρα με οικονομία της αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Οι εν λόγω παρατηρήσεις πρέπει να περιέλθουν στην Επιτροπή εντός 10 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν υπάρχει σχετική πρόβλεψη), και πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ, και/ή τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή , Γενική Διεύθυνση Εμπορίου,

Διευθύνσεις Β και Γ,

TERV - 0/13,

Rue de la Loi/Wetstraat 200 , B - 1049 Bruxelles/Brussel . Φαξ (32-2) 295 65 05 Τέλεξ COMEU B 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιούνται τα διαθέσιμα στοιχεία.

(1) ΕΕ C 271 της 22.9.2000, σ. 4. Η ανακοίνωση για την επικείμενη λήξη των μέτρων αντιντάμπινγκ αφορούσε επίσης ορισμένα εξαρτήματα σωληνώσεων από σίδηρο ή χάλυβα, καταγωγής Κροατίας τα οποία δεν υπόκεινται σε επανεξέταση.

(2) ΕΕ L 56 της 6.3.1996, σ. 1.

(3) ΕΕ L 257 της 11.10.2000, σ. 2.

(4) ΕΕ L 84 της 3.4.1996, σ. 1.

(5) ΕΕ L 94, της 14.4.2000, σ. 1.

(6) ΕΕ L 267 της 20.10.2000, σ. 15.

(7) ΕΕ L 182 της 21.7.2000, σ. 1.

(8) ΕΕ L 84 της 3.4.1996, σ. 46, όπως τροποποιήθηκε από με την απόφαση 2000/453/ΕΚ (ΕΕ L 182 της 21.7.2000, σ. 25).